……… (sz.) napirend

**E L Ő T E R J E S Z T É S**

**a Képviselő-testület 2023. június 27-i rendes ülésére**

**Tárgy:** Javaslat Budapest Főváros II. kerület egyes névtelen közterületeinek elnevezésére

**Készítette:** ………………………………………………………………………..

Andóczi – Balogh Mária

polgármesteri titkárságvezető s.k.

**Látta:** ………………………………………….

dr. Szalai Tibor

jegyző s.k.

…………………………………………..

dr. Silye Tamás

jegyzői igazgató

A napirend tárgyalása zárt ülést nem igényel

**Tisztelt Képviselő-testület!**

303/2007. (XI. 14.) Korm. rendelet, amely a magyarországi hivatalos földrajzi nevek megállapításáról és nyilvántartásáról szól, rendelkezik a földrajzi nevek meghatározásáról.

A földrajzi nevek megállapításával összefüggő feladatok ellátását a térképészetért felelős miniszter (a továbbiakban: miniszter) mellett működő Földrajzinév-bizottság látja el.

A II. Kerület fejlődése, alakulása során számos új közterület kialakulása történik napjainkban is. Fontos közérdek fűződik ahhoz, hogy valamennyi fővárosi, kerületi közterület viseljen önálló nevet, de emellett egyre többször merül fel lakossági igény a „neves” utcák – terek közé beékelődött névtelen közterületek elnevezésére.

A közterületek elnevezése minden időszakban jelentős társadalmi érdeklődés mellett zajlott, s az bármely korban tükrözte az adott időszakra jellemző kulturális igényeket, így azt is, hogy a települések mely időszakokban mely neveket választottak utcáiknak, tereiknek.

Szomorú tény, hogy Budapest Főváros több mint 8400 elnevezett közterületét aránytalanul kevés számban nevezték el nőkről, és ez a korábbi gyakorlat kerületünket is jellemezte.

A most beterjesztett javaslataink során - felülvizsgálva a még névtelen közterületek helyi nevesítési gyakorlatát - kerületünk történelmi és kulturális örökségét is szem előtt tartva javasoljuk, hogy az újonnan elnevezett közterületek a természeti -, és a társadalomtudományok, valamint a művészetek egy – egy kiváló női képviselőjének nevét viseljék.

Budapest Főváros esetében a közterület- és városrésznevek megállapításáról, azok jelöléséről, valamint a házszám-megállapítás szabályairól szóló 94/2012. (XII. 27.) Főv. Kgy. rendelet (továbbiakban: Rendelet) értelmében a közterület-elnevezés a Fővárosi Közgyűlés hatásköre.

**Mindezek alapján Budapest Főváros II. Kerületi Önkormányzata - áttekintve a kerületben található névtelen közterületek listáját – javaslattal él Budapest Főváros Közgyűlése felé az alább felsoroltak elnevezésére.**

1. Budapest Főváros II. Kerületi Önkormányzata javaslatot tesz a 13584/1 és 13570/4 hrsz.-ú névtelen közterületek – amelyek Vízivárosban található, egymásba nyíló közterületek, melyek a címkezelésről szóló kormányrendeletben felsorolt feltételeknek is megfelelve Budapest első - és így egyetlen – korzója lesz. Javasoljuk Budapest Főváros Közgyűlése számára, hogy a nevezett névtelen közterület a **Nemes Nagy Ágnes korzó** nevet viselje, mely az ilyenforma közterületjelleg elnevezéssel Budapesten egyedülálló módon rendelkezne.

Nemes Nagy Ágnes Kossuth-díjas magyar költő, műfordító, esszéíró, pedagógus, a Digitális Irodalmi Akadémia posztumusz tagja; Lengyel Balázs műkritikus első felesége volt.

Budapesten született [1922](https://hu.wikipedia.org/wiki/1922). [január 3-án](https://hu.wikipedia.org/wiki/Janu%C3%A1r_3.). Mindvégig szülővárosában élt, s eredeti nevén publikált. Már elemi iskolás korában jelentek meg versei egy gyereklapban. Gimnáziumi tanulmányait itt, a II. kerületben, a legendás Baár-Madas Református Leánylíceumban végezte, a költő-igazgató Áprily Lajos személye meghatározta pályáját. A második világháború végén férjével, aki megszökött a katonaságtól, üldözötteket mentettek és bújtattak, részt vett a Szerb Antal, Halász Gábor és Sárközi György megmentésére irányuló kísérletekben is.

1946-ban megjelent első verseskötete *Kettős világban* címmel, amelyért két évvel később Baumgarten-díjat kapott. Ugyanebben az évben a *Köznevelés* című pedagógiai folyóirat munkatársa lett, majd Lengyel Balázzsal megalapították a babitsi Nyugat eszmeiségét és minőségigényét felvállaló *Újhold*című folyóiratot, amelybe az irodalmi élet olyan jelesei írtak, mint Pilinszky János, Rába György, Végh György, Lakatos István. Az Újhold folyóirat betiltását követően mintegy jelképe lett a babitsi [Nyugat](https://hu.wikipedia.org/wiki/Nyugat_%28foly%C3%B3irat%29) eszmeiségét és minőségigényét vállaló írói-irodalmi törekvéseknek. Ezt követően csak a*Vigíliá*ban jelenhettek meg versei, emellett a gyerekeknek szóló műveket írt. 1953-tól öt éven keresztül a Petőfi Sándor Gimnázium tanára volt, majd 1958-tól szabadfoglalkozású íróként dolgozott.

1946-tól a [Köznevelés](https://hu.wikipedia.org/wiki/K%C3%B6znevel%C3%A9s) című pedagógiai folyóirat munkatársa, majd 1947–1948 augusztusa között ösztöndíjjal [Párizsban](https://hu.wikipedia.org/wiki/P%C3%A1rizs) tartózkodott tanulmányúton. Ez időben elsősorban [francia](https://hu.wikipedia.org/wiki/Francia_nyelv) és [német](https://hu.wikipedia.org/wiki/N%C3%A9met_nyelv) nyelvű műveket fordított, de antológiákban számos más nyelvből is készült fordítása megjelent. 1954–1958 között a budapesti [Petőfi Sándor Gimnázium](https://hu.wikipedia.org/wiki/Pet%C5%91fi_S%C3%A1ndor_Gimn%C3%A1zium_%28Budapest%29) tanára, 1958-tól pedig szabadfoglalkozású író volt.

Az [1970-es](https://hu.wikipedia.org/wiki/1970-es_%C3%A9vek)–[1980-as években](https://hu.wikipedia.org/wiki/1980-as_%C3%A9vek) mértékadó és meghatározó személyisége lett a magyar irodalmi életnek. Kapcsolatot tartott a magyar irodalmi emigráció számos jeles tagjával is. Több ízben képviselte hazája irodalmát külföldi felolvasóesteken és nemzetközi írótalálkozókon. 1986-ban [Lengyel Balázzsal](https://hu.wikipedia.org/wiki/Lengyel_Bal%C3%A1zs_%28%C3%ADr%C3%B3%29) közösen – évkönyv formájában – újraindították az [Újholdat](https://hu.wikipedia.org/wiki/%C3%9Ajhold_%28foly%C3%B3irat%29) [Újhold Évkönyv](https://hu.wikipedia.org/wiki/%C3%9Ajhold_%C3%89vk%C3%B6nyv) címen. A 12 kötet arról tanúskodik, hogy Nemes Nagy Ágnes az Újhold-eszme megvalósítását életműve részének tekintette.

1997-ben férjével együtt megkapta Izrael Állam Jad Vasem kitüntetését, mert a nyilasuralom alatt mentette az üldözötteket. 1998-ban a Pro Renovanda Cultura Hungariae Alapítvány Nemes Nagy Ágnes Emlékdíjat alapított a magyar esszéirodalom legjobbjainak elismerésére.

Élete utolsó évében meghívott alapító tagja lett az [MTA](https://hu.wikipedia.org/wiki/Magyar_Tudom%C3%A1nyos_Akad%C3%A9mia)-n belül szerveződő [Széchenyi Irodalmi és Művészeti Akadémiának](https://hu.wikipedia.org/wiki/Sz%C3%A9chenyi_Irodalmi_%C3%A9s_M%C5%B1v%C3%A9szeti_Akad%C3%A9mia).

Költői munkája mellett a magyar esszéirodalom kimagasló művelője volt. 1975-től kezdődően több kötetben publikálta esszéit, verselemzéseit és a vele készült interjúkat. Önálló kötetet szentelt [Babits Mihály](https://hu.wikipedia.org/wiki/Babits_Mih%C3%A1ly) költői portréjának.

Költészetében szigorúan tartotta magát a racionalizmushoz, a legkisebb kilengéstől is irtózott. A látszólagos szenvtelenség, távolságtartás, hűvös józanság és csillogó intellektus mögött azonban kimondhatatlan szenvedély parázslik lírájában. Műelemzései, a költészet rendeltetéséről, a vers belső természetéről szóló írásai a szakszerűség és az érzékletes, sőt élvezetes eleven szemléletesség példái, a tárgyszerűség és személyesség finom ötvözetének mintái.

**Élete és a magyar irodalomban betöltött kimagasló szerepe és személye emlékének méltó módon való megőrzése, ha ez a közterület a Nemes Nagy Ágnes korzó nevet viselje,** mely az ilyenforma közterületi megnevezéssel Budapesten egyedülálló módon rendelkezne.

1. Budapest Főváros II. Kerületi Önkormányzata javaslatot tesz a Rózsadombon található, a Bimbó út 32/b mellett nyíló 12840/1 és 12589/6 helyrajzi számú névtelen közterület elnevezésére. Javasoljuk Budapest Főváros Közgyűlése számára, hogy a nevezett névtelen közterület a **Karig Sára köz** nevet viselje.

Karig Sára „embermentőként” 1985-ben megkapta a Világ Igaza (Yad Vashem) kitüntetést, ám előtte még megjárta Szibériát is.

Baján született 1914-ben, látszólag hagyománytisztelő pedagóguscsaládba. Az intelligens, érdeklődő kislányt azonban alapvetően szabad szellemű, nyitottan gondolkodó, igazságszerető emberek vették körül, ennek is köszönhető kritikus szelleme, igazságérzete.

A második világháború kitörésekor a Salgótarjáni Gépgyárban dolgozott angol-német levelezőként. 1944 tavaszától a Svéd Vöröskereszttel együttműködve mentette az embereket – angol hadifoglyokat éppúgy, mint zsidó kisgyerekeket.

Nagyon sok zsidó származású gyermek, magyar katonaszökevény, angol hadifogoly köszönhette neki életét, többek között [Székely Magda](https://hu.wikipedia.org/wiki/Sz%C3%A9kely_Magda) vagy [Gyarmati Fanni](https://hu.wikipedia.org/wiki/Gyarmati_Fanni) édesanyja is. Embermentő tevékenységéért a [Jad Vasem](https://hu.wikipedia.org/wiki/Jad_Vasem) [Világ Igaza](https://hu.wikipedia.org/wiki/Vil%C3%A1g_Igaza) kitüntetésben részesítette.

1947-ben választási biztos volt a II. számú szavazókörzetben. [A kék cédulákkal való visszaélést](https://hu.wikipedia.org/wiki/1947-es_magyarorsz%C3%A1gi_orsz%C3%A1ggy%C5%B1l%C3%A9si_v%C3%A1laszt%C3%A1s) azonnal jelentette. A következő napon már a kémelhárítás markaiba került. [Budapestről](https://hu.wikipedia.org/wiki/Budapest) [Baden bei Wienbe](https://hu.wikipedia.org/wiki/Baden_bei_Wien) majd a Neukirchen-i gyűjtőfogházba vitték, ezután [Lembergbe](https://hu.wikipedia.org/wiki/Lviv), a gyűjtőtáborba került, majd az utolsó állomás következett: a [komiföldi](https://hu.wikipedia.org/wiki/Komif%C3%B6ld%22%20%5Co%20%22Komif%C3%B6ld) [Vorkuta](https://hu.wikipedia.org/wiki/Vorkuta), [Európa](https://hu.wikipedia.org/wiki/Eur%C3%B3pa) északkeleti határa. Itt a [vorkutai munkatáborban](https://hu.wikipedia.org/wiki/Vorkutlag%22%20%5Co%20%22Vorkutlag) 1947-től 1953-ig volt [politikai fogoly](https://hu.wikipedia.org/wiki/Politikai_fogoly). Agyag- és szénbányában dolgozott közel hat évig. 1952-ben több súlyos műtét után könnyebb munkára (könyvkötészet) irányították. A táborban tanult meg [orosz](https://hu.wikipedia.org/wiki/Orosz_nyelv), [ukrán](https://hu.wikipedia.org/wiki/Ukr%C3%A1n_nyelv) és [belarusz](https://hu.wikipedia.org/wiki/Belarusz_nyelv%22%20%5Co%20%22Belarusz%20nyelv) nyelven. [Sztálin](https://hu.wikipedia.org/wiki/Joszif_Visszarionovics_Szt%C3%A1lin) halála, a munkatáborok megszüntetése után az első szabaduló csoportok egyikébe került. 1954-től szerkesztő lett az [Új Magyar Könyvkiadónál](https://hu.wikipedia.org/wiki/Eur%C3%B3pa_K%C3%B6nyvkiad%C3%B3). 1957-ben rehabilitálták. 1956 és 1986 között az [Európa Könyvkiadó](https://hu.wikipedia.org/wiki/Eur%C3%B3pa_K%C3%B6nyvkiad%C3%B3) szerkesztője volt. 1962-ben megismerkedett és barátságot kötött Károlyi Mihályné [Andrássy](https://hu.wikipedia.org/wiki/Andr%C3%A1ssy_Katinka) Katinkával, ezt követően [a](https://hu.wikipedia.org/wiki/K%C3%A1rolyi_Mih%C3%A1ly_%28minisztereln%C3%B6k%29) Károlyi-hagyaték gondozója lett. 1988-tól a Károlyi Társaság titkára, majd 1990-től a Magyar–Ukrán Társaság elnöke volt. 1989-ben az [Új Tükör](https://hu.wikipedia.org/wiki/T%C3%BCk%C3%B6r_%28hetilap%2C_1964%E2%80%931989%29) rovatvezetője volt az 1999. februárjában bekövetkezett haláláig.

Túl nagy, túl nehéz falat volt minden rendszernek – nem tűrt semmilyen elnyomást, s ha választania kellett, hogy a saját erkölcsi törvényeit, vagy a hatalom írásba foglalt szabályait kövesse, sosem volt kérdéses számára, miképp döntsön.

**Élete, kimagasló és kérlelhetetlen erkölcsi példamutatása, személye emlékének méltó módon való megőrzése, ha ez a közterület a Karig Sára köz nevet viselje.**

1. Budapest Főváros II. Kerületi Önkormányzata javaslatot tesz a Csatárka városrészben található, a Cseppkő és a Zöldkő utca közötti 15760/4. helyrajzi számú kis park is.
2. Javasoljuk Budapest Főváros Közgyűlése számára, hogy a nevezett névtelen közterület az **Pikler Emmi liget** nevet viselje.

Pikler Emmi, leánykori neve Emilie Madeleine Reich gyermekorvos volt, az egészséges csecsemő és kisgyermek fejlődésének és nevelésének egyik legelső szakembere. Bécsben született, de módszerét és gyermekközpontú szemléletét itt, az 1946-ban megnyitott a II. kerületi Lóczy utcai csecsemőotthon létrejöttével az intézet vezetőjeként dolgozta ki. Ekkortól nyílott lehetősége újszerű gyermeknevelési elveinek pedagógiai gyakorlatát megvalósítani.

Már a 1930-as években a hagyományokkal szembeszállva új korszakot teremtett: felismerte, hogy a csecsemő és a kisgyerek magával hozott képességeinek kibontakozásához kedvező feltétel, ha szabadon gyakorolhatja mozgás- és játéktevékenységét, ha saját egyéni üteme szerint fejlődhet.

Ennek az új pedagógiai és kisgyermek gondozási módszertannak köszönhetően sikerült megóvni a fiatal csecsemőként intézetbe kerülő gyerekeket az egész életre kiható ártalomtól, a hospitalizmustól.

Emellett Pikler Emmi Magyarországon elsőként figyelmeztetett ennek az intézeti ártalomnak a veszélyére, és munkatársaival együtt folyamatos szakmai támogatással igyekezett a csecsemőotthonok munkájának színvonalát emelni.

Pikler Emmi és az általa vezetett intézet jelentős szerepet töltött be a hazai bölcsődei nevelés területén is, gondozónők generációi kaptak életre szóló eligazítást hivatásuk gyakorlásához azokból a tankönyvekből, kézikönyvekből, amelyeket Pikler Emmi és munkatársai írtak, szerkesztettek. Sokan tanultak közvetlenül tőlük gondozónőképző iskolákban és különböző szintű továbbképzéseken. A pikleri szemlélet a gyermekre, mint autonóm személyiségre tekint, megismerni kívánja a gyermeket, hogy ami benne rejlik, azt ki tudja bontakoztatni. Azt figyeli, mire is van szüksége a gyereknek, mik az igényei, mi jó neki. Az általa megteremtett bölcsödei nevelésben is a gondozás kap főszerepet, a szükségletekről való gondoskodás közben, e valódi kétszemélyes kapcsolatban jól alakítható a gyermek-felnőtt viszony.

2007-ben Párizs 20. kerületében teret neveztek el Pikler Emmiről. Emlékének egy teljes napot szentelt az avatáskor a kerületi önkormányzat, könyv- és filmbemutatókkal.

**Élete, munkássága, a gyermekek szeretete kimagasló személyiséggé tesz, ezért javasoljuk** Budapest Főváros Közgyűlése számára**, hogy emléke méltó megőrzéseként a nevetett névtelen közterület a Pikler Emmi liget nevet viselje.**

1. Budapest Főváros II. Kerületi Önkormányzata javaslatot tesz a Törökvész városrészben található a 11843/4. helyrajzi számú, eleddig névtelen közterület, mely a Csalán út 3. és a Vöröstorony utca 10. között húzódik, elnevezésére.

Javasoljuk Budapest Főváros Közgyűlése számára, hogy a nevezett közterület a **Pásztory Ditta lépcsősor** nevet viselje, mely az ilyenforma közterületjelleg elnevezéssel Budapesten egyedülálló módon rendelkezne.

Bartók Béláné Pásztory Ditta Rimaszombaton született 1903. október 31-én, és Budapesten hunyt el 1982. november 21-én. Somogyi Mórnál a budapesti konzervatóriumban tanult. Az 1922/23-as tanévben Bartók Béla növendéke volt a budapesti Zeneművészeti Főiskolán. Tehetségét bizonyítja, hogy Bartók mindjárt a második osztályba vette fel. 1923 nyarán összeházasodtak – a Ditta becenevet is ő adta neki, 1924-ben megszületett fiúk Péter, ezután tanulmányait otthon folytatta férjénél.

Első közös fellépésük a Szonáta két zongorára és ütőhangszerekre ősbemutatója volt 1938. január 16-án, Bázelben. Utána többször is szerepeltek kétzongorás művekkel. 1940 októberétől az Egyesült Államokban éltek.

Bartók halála után Pásztory Ditta 1946-ban hazatért. Kezdetben öccsénél, majd miskolci nagynénjénél élt, és gyakorolt Bartók világháborús bombázásokat is túlélt zongoráján. Hosszú ideig visszavonultan élt, majd 1964. november 28-án ismét pódiumra lépett. Túl hatvanadik évén, az életéből hátralevő nem egészen két évtizedben Magyarországon kívül számos európai nagyvárosban is koncertezett és készített hanglemezfelvételeket.

Több hanglemezfelvétele készült Bartókkal, s a Hungaroton Bartók-összkiadásában tőle hallható többek között a teljes Mikrokozmosz és a Gyermekeknek sorozat. Bartók neki írta III. zongoraversenyét.

1963-ban az Érdemes Művész díjat, 1978-ban pedig a Magyar Népköztársaság Zászlórendje kitüntetést kapta. Végrendelete értelmében 1984-ben hozták létre a Bartók Béla–Pásztory Ditta-díjat, amelyet évente osztanak ki Bartók Béla születésnapján.

A Bartók család 1932. április 20-tól 1940. október 12-ig élt az eklektikus stílusban épült budai villa falai között a Csalán úton. Itt nyílt meg 1981-ben a Bartók Béla Emlékház a legnagyobb magyar zeneszerző utolsó budapesti, egyúttal magyarországi lakhelye. A Csalán úti villában érezhető szellemiséget Bartók kreativitása, az itt komponált remekművek, a népzenei kutatómunka emlékei és egy kivételes erkölcsi tisztasággal megélt 20. századi alkotópálya kulisszái tartják elevenen.

A „régi” Bartókné, a Csalán úti villa úrnője kedvelte a társaságot, barátságos és beszédes volt, mély megértéssel barátainak gondjai iránt – emlékezett rá egykori kortársa. - Erős volt a hite, ezért tudta tovább vinni, újra elrendezni az életét, amikor hazatért – mert bizonyos volt felőle: férje is hazatért volna. Művész volt maga is, de munkásságát férje emlékének szentelte. Csodálatos szerénységgel és lelkiismeretességgel teljesítette küldetését, emberi és művészi feladatát, amire a nagy név kötelezte.”

Bartók Béláné Pásztory Ditta kivételes művészi és emberi életutat tudhat magának. **Emlékének méltó módon való megőrzése az, ha az egykori lakhelye közelében lévő közterület a Pásztory Ditta lépcsősor nevet viselné.**

**HATÁROZATI JAVASLATOK**

1./

Budapest Főváros II. Kerület Önkormányzat Képviselő-testülete kezdeményezi Budapest Főváros Önkormányzata Közgyűlésénél, hogy a közterület- és városrésznevek megállapításáról, azok jelöléséről, valamint a házszám-megállapítás szabályairól szóló 94/2012. (XII. 27.) Főv. Kgy. rendelet 6. § (3) bekezdése és (5) bekezdésének b) pontjában foglaltak alapján, a Budapest II. kerületben található (13584/1 és 13570/4) hrsz.-ú közterületeket nevezze el

**Nemes Nagy Ágnes korzó** névre.

**Felelős:** Polgármester

**Határidő:** 90 nap

*A határozati javaslat elfogadása egyszerű többségű szavazati arányt igényel.*

2./

Budapest Főváros II. Kerület Önkormányzat Képviselő-testülete kezdeményezi Budapest Főváros Önkormányzata Közgyűlésénél, hogy a közterület- és városrésznevek megállapításáról, azok jelöléséről, valamint a házszám-megállapítás szabályairól szóló 94/2012. (XII. 27.) Főv. Kgy. rendelet 6. § (3) bekezdése és (5) bekezdésének b) pontjában foglaltak alapján, a Budapest II. kerületben található (12840/1 és 12589/6) hrsz.-ú közterületeket nevezze el

**Karig Sára köz** névre.

**Felelős:** Polgármester

**Határidő:** 90 nap

*A határozati javaslat elfogadása egyszerű többségű szavazati arányt igényel.*

3./

Budapest Főváros II. Kerület Önkormányzat Képviselő-testülete kezdeményezi Budapest Főváros Önkormányzata Közgyűlésénél, hogy a közterület- és városrésznevek megállapításáról, azok jelöléséről, valamint a házszám-megállapítás szabályairól szóló 94/2012. (XII. 27.) Főv. Kgy. rendelet 6. § (3) bekezdése és (5) bekezdésének b) pontjában foglaltak alapján, a Budapest II. kerületben található (15760/4) hrsz.-ú közterületet nevezze el

**Pikler Emmi liget** névre.

**Felelős:** Polgármester

**Határidő:** 90 nap

*A határozati javaslat elfogadása egyszerű többségű szavazati arányt igényel.*

4./

Budapest Főváros II. Kerület Önkormányzat Képviselő-testülete kezdeményezi Budapest Főváros Önkormányzata Közgyűlésénél, hogy a közterület- és városrésznevek megállapításáról, azok jelöléséről, valamint a házszám-megállapítás szabályairól szóló 94/2012. (XII. 27.) Főv. Kgy. rendelet 6. § (3) bekezdése és (5) bekezdésének b) pontjában foglaltak alapján, a Budapest II. kerületben található (11843/4) hrsz.-ú közterületet nevezze el

**Pásztory Ditta lépcsősor** névre.

**Felelős:** Polgármester

**Határidő:** 90 nap

*A határozati javaslat elfogadása egyszerű többségű szavazati arányt igényel.*

**B u d a p e s t, 2023. június 26.**

**Örsi Gergely**

**Polgármester s.k.**